Acakki 10
Likwayo pa litino awobe pa Nua
(1 Tek 1.5-23)
1Man aye tekwaro pa litino awobe pa Nua, Cem, Kam ki Yafeci. Gunywalo litino awobe i ŋe kare ma pii aluka ocorre i wi lobo.
2Litino awobe pa Yafeci aye Gomer, Magog, Madai, Javan, Tubal, Mecek ki Tirac. 3Litino awobe pa Gomer aye Acikenaj, Ripat ki Togarma. 4Litino awobe pa Javan aye Elica, Tarcic, Kitim ki Dodanim. 5Jo ma i dog nam guket ki i kom jo meno. Magi aye litino awobe pa Yafeci ki lobogi, kun ŋat acel acel loko leb tugi, macalo kakagi ki rokgi tye kwede.
6Magi aye litino awobe pa Kam: Kuc, Ejipt, Put ki Kanaan. 7Litino awobe pa Kuc aye Seba, Kavila, Cabta, Raama ki Cabteka. Litino awobe pa Raama aye Ceba ki Dedan. 8Kuc onywalo mere Nimulodi; en aye dano ma okwoŋo bedo oteka i wi lobo. 9En obedo ladwar oken i nyim Rwot; mumiyo giwacci, “Calo Nimulodi ma ladwar oken i nyim Rwot-ti.” 10Acakki kerre onoŋo Babel, Erek, Akkad ki Kalne; gin ducu gibedo i lobo Cinar. 11Nia i lobo meno kerre omedde, ocito oo wa i Aciria, ci ogero iye Nineve, Rekobot-Ir, Kala, 12ki Recen ma i kin Nineve ki Kala; meno aye gaŋ madit. 13Ejipt onywalo jo Lud, jo Anam, jo Leab, jo Naptuk, 14jo Patruc ki jo Kaptor, ma en aye kaka ma jo Piliciti gua ki i komgi.
15Kanaan onywalo Cidon latin kayone, ki Ket, 16jo Jebuc, jo Amor, jo Girgac, 17jo Kiv, jo Arki, jo Cin, 18jo Arvad, jo Jemar ki jo Kamat. Lacen kaka pa jo Kanaan gucako ket woko ata. 19Waŋ lobo pa jo Kanaan ocakke ki i Cidon odok kwede i yo tuŋ Gerar, nio kwede wa Gaja; ka odok yo tuŋ Codom ki Gomora ki Adma ki Jeboim, nio kwede wa Laca. 20Magi aye litino awobe pa Kam, macalo kakagi, ki lebgi, ki lobogi, ki rokgi tye kwede.
21Cem, omin Yafeci maditte, en aye kwaro litino pa Eber ducu, en bene onywalo litino. 22Litino awobe pa Cem aye Elam, Acur, Arpakcad, Lud ki Aram. 23Litino awobe pa Aram gin aye Uj, Kul, Geter ki Mac. 24Arpakcad onywalo Cela, Cela onywalo Eber. 25Eber onywalo litino awobe aryo; nyiŋ ŋat acel onoŋo Peleg, pien i kare mere aye gipoko iye lobo, ki nyiŋ ominne onoŋo Yokotan. 26Yokotan onywalo Almodad, Celep, Kajarmavet, Jera, 27Adoram, Ujal, Dikla 28Obal, Abimael, Ceba, 29Opir, Kavila ki Jobab; magi gin ducu litino awobe pa Yokotan. 30Lobo ma gubedo iye wane ocakke ki i Meca, odok kwede yo tuŋ Cepar nio kwede wa lobo godi ma tuŋ wokceŋ. 31Magi aye litino awobe pa Cem, macalo kakagi, lebgi, lobogi, ki rokgi tye kwede.
32Man aye kaka pa litino awobe pa Nua, kit ma tekwarogi tye kwede, i rokgi; rok ocako ket nia ki i komgi oromo lobo, cakke i ŋe kare ma pii aluka ocorre i wi lobo.